Ka August ke ne ka simolola go direla kwa Strawberry Point, kwa Iowa, motse mongwe o o nang le baagi ba le 1 200 ke na le mopati wa me wa mmulatsela e bong Joe Triff. Shirley o ne a tla go nketela mme ra buisana ka lenyalo. Ke ne ke se na madi ape a ke a bolokileng mme le ene o ne a se na ape. Madi a ke neng nkile ka nna le one a ne a laolwa ke rre. Ka jalo ke ne ka mo tlhalosetsa jaana: “Ke batla go go nyala, mme re tla tshela jang? Madi a ke nang le one fela ke madinyana a ke thusiwang ka one a bobulatsela jo bo kgethegileng a a kana ka $40 ka kgwedi.” Ka mokgwa wa gagwe o o ritibetseng, o o tlhamaletseng o ne a bolela jaana a sa potapote: “Charles, a ga o na tumelo? Jesu o rile fa re batla pele Bogosi le tshiamo ya gagwe, o tla re okeletsa sengwe le sengwe se re se tlhokang.” (Mathaio 6:33) Seo se ne sa fetsa kgang. Re ne ra nyalana ka November 16, 1957.